કોર્ટ સમક્ષ સાક્ષી આપવા માટે પોતાને બોલાવવામાં આવે તેની રાહ જોઈ રહેલા મિતિક પેમ્પરની બાજુમાં પ્લાઝોવનો એક અન્ય કેદી પણ બેઠો હતો. કઠોડામાં બેઠેલા એમોનની સામે તાકીને એ કેદી મિતિકના કાનમાં ગણગણ્યો હતો, “આ માણસનો મને આજે પણ ડર લાગે છે!” પરંતુ સૌથી પહેલા સાક્ષી તરીકે પેમ્પરે કઠોડામાં ઊભા રહીને એમોને કરેલા ગુનાઓની સંપૂર્ણ યાદી આબેહૂબ રજુ કરી આપી હતી! તેના પછી ડૉ. બાઇબર્સ્ટેઇન અને હેલન હર્ષ તથા અન્ય લોકો પણ હતાં, જેમની યાદશક્તિમાં એ ઘટનાઓ ચોકસાઈ અને ઊંડી પીડા સાથે કોતરાઈ ગયેલી હતી. સપ્ટેમ્બર ૧૩, ૧૯૪૬ના દિવસે એમોનને ક્રેકોવમાં જ મૃત્યુપર્યંત ફાંસીને માચડે લટકાવી દેવામાં આવ્યો હતો. એ દિવસે વિયેનાની અંદર કાળાબજારના આરોપસર એસએસ દ્વારા એમોનની ધરપકડ થયાને બરાબર બે વર્ષ પૂરા થઈ રહ્યાં હતાં! ક્રેકોવના અખબારોમાં છપાયા મુજબ, પોતાના કૃત્યો માટે કોઈ પ્રકારના ખેદ વગર પોતાના મૃત્યુ પહેલાં રાષ્ટ્રિય સમાજવાદીઓને સલામી આપ્યા પછી એમોન ફાંસીને માચડે ચડી ગયો હતો! અમેરિકનો દ્વારા અટકાયતમાં રાખવામાં આવેલા કમાન્ડન્ટ લિઓપોલ્દને ઓસ્કરે જ મ્યુનિકમાં ઓળખી બતાવ્યો હતો! કોર્ટમાં યોજવામાં આવેલી ઓળખપરેડ વખતે ઓસ્કરની સાથે ગયેલા બ્રિનલિટ્ઝના એક કેદીએ કહેલું કે ઓસ્કરે લિઓપોલ્દને પૂછેલું, “તું ઇચ્છે છે કે હું તારી ઓળખાણ આપું! કે પછી તું નીચે શેરીમાં ગુસ્સે થઈને ઊભેલા પચાસ યહૂદીઓ પર આખી વાત છોડી દેવા માગે છે?” લિઓપોલ્ડને પણ ફાંસીની સજા આપવામાં આવી હતી, બ્રિનલિટ્ઝમાંના તેના ગુનાઓ માટે નહીં, પરંતુ એ પહેલાં બઝદિનમાં એણે કરેલા ગુનાઓ માટે!